Ola Bauer

Ola Bauer (født 24. juli 1943, død 12. juni 1999) var en norsk journalist og forfatter. Han var sønn av journalisten og forfatteren Lill Herlofson Bauer.

Bauer debuterte i 1976 under pseudonymet Jo Vendt. Bauer reiste i lengre perioder til Afrika, Paris og Nord-Irland. Han er blant annet kjent for romantrilogien Graffiti (1976, som Jo Vendt), Bulk (1978) og Humlehjertene (1980), den siste plassert i studentopprørets Paris i 1968.

I 1943 ble Bauers far arrestert for å være med i Hjemmefrontens forsyningstjeneste, og resten av famlien gikk i skjul på Hadeland. Faren døde i fangenskap i Sachsenhausen som krigshelt, men moren fortidde dødsårsaken. Først som voksen fikk Bauer vite at hans far og noen tsjekkere hadde fått tak i en dunk brennevin som viste seg å være tresprit. Faren døde av forgiftning tre måneder før frigjøringen. Bauer sa selv at han «vokste opp i en løgn om en mann jeg aldri har kjent». I oppveksten ble han rotløs fordi familien flyttet rundt. Det var vanskelig å områ seg hele tiden, og han fikk venner blant landssvikernes barn. «Vi kunne forstå hverandre.» I Svartefot skriver han om Tommy, som er sønn av en angiver, og har mye til felles med Bauer selv: Fedrene døde for sitt valg, og sønnene mistet fotfestet. «Det går ikke an å skille livet og diktningen hos Ola Bauer. Disse to sidene henger så tett sammen at man umulig kan skille det ene fra det andre,» sa Lars Saabye Christensen som sammen med andre forfattere utga en hyllest til Bauer etter at han døde av kreft 55 år gammel.

Bibliografi 
 Graffiti – roman (1976)
 Bulk –  roman (1978)
 Humlehjertene – roman (1980)
 Rosapenna – roman (1983)
 Metoden – roman (1985)
 Løvetemmersken – roman (1988)
 Hestehodetåken – roman (1992)
 Brendan – skuespill (1993)
 Mater – skuespill (1994)
 Svartefot – roman (1995)
 Magenta – roman (1997)
 Forløperen – roman, posthumt (1999)

Hørespill (NRK, Radioteatret)
 Mellomkrig (produsert 1986, reprise 1986 og 1994)
 Vesper (produsert 1987, reprise 1987)

Fjernsynsteater (NRK)
 Sabeltigerens sønn (1989)

Priser og utmerkelser 
 Gyldendals legat 1982
 Oktoberprisen 1993
 Doblougprisen 1998

Bøker om Ola Bauer

Referanser

Eksterne lenker 
 
  Ola Bauer i NRK Forfatter

Norske romanforfattere
Vinnere av Gyldendals legat
Vinnere av Oktoberprisen
Vinnere av Doblougprisen
Fødsler i 1943